Document ID: 32009R0094

KOMMISSIONENS FORORDNING (EF) Nr. 94/2009
af 30. januar 2009
om en midlertidig ekstraordinær foranstaltning til støtte for svinekøds- og oksekødsmarkedet i form af en bortskaffelsesordning i Irland
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 191 sammenholdt med artikel 4, og
ud fra følgende betragtninger:
(1)
Situationen på markedet for svinekød i Irland er særlig kritisk, efter at der for nylig blev fundet et højt indhold af dioxiner og polychlorerede biphenyler (PCB) i svinekød med oprindelse i Irland. Myndighederne har truffet forskellige foranstaltninger til at rette op på situationen.
(2)
En række svine- og kvægbedrifter i Irland fik leveret forurenet foder. De pågældende svinebedrifter tegner sig for 7 % af den samlede svineproduktion i Irland. Det forurenede foder udgør en meget stor del af svinenes foder, hvilket har ført til et højt dioxinindhold i kød, der stammer fra svin fra de ramte bedrifter. Da det er vanskeligt at spore svinekødet tilbage til de svinebedrifter, de stammer fra, og i lyset af det høje dioxinindhold, der er fundet i det pågældende svinekød, besluttede de irske myndigheder som en sikkerhedsforanstaltning at trække alt svinekød og alle svinekødsprodukter tilbage fra markedet.
(3)
I betragtning af de usædvanlige omstændigheder og de praktiske vanskeligheder, som svinekødsmarkedet i Irland er udsat for, vedtog Kommissionen forordning (EF) nr. 1278/2008 af 17. december 2008 om undtagelsesforanstaltninger til støtte for markedet for svinekød i form af støtte til privat oplagring i Irland (2).
(4)
Svinekødsmarkedet i Irland er udsat for meget alvorlige forstyrrelser på grund af dioxinforureningen, og fordi alt svinekød og alle svinekødsprodukter som en sikkerhedsforanstaltning er trukket tilbage fra markedet. Dette har på grund af den potentielle fare for folkesundheden uundgåeligt ført til, at forbrugerne har mistet tilliden. Desuden er nogle kreaturer forblevet på bedrifter, hvor prøver fra andet kvæg har vist et højt dioxinindhold. Derfor har de irske myndigheder anmodet Kommissionen om at fastsætte yderligere undtagelsesforanstaltninger til støtte for svinekøds- og oksekødsmarkedet i Irland.
(5)
Det Europæiske Råd opfordrede på sit møde den 11. og 12. december 2008 Kommissionen til at støtte landmændene og slagterierne i Irland ved hjælp af medfinansierede foranstaltninger for at få de pågældende dyr og produkter trukket tilbage fra markedet.
(6)
Ifølge del II, kapitel II, afdeling I, i forordning (EF) nr. 1234/2007 kan der indføres ekstraordinære støtteforanstaltninger. Ifølge artikel 44 kan Kommissionen således vedtage ekstraordinære markedsstøtteforanstaltninger i tilfælde af dyresygdomme, og ifølge artikel 45 kan den vedtage ekstraordinære markedsstøtteforanstaltninger for fjerkrækød- og ægsektoren for at tage hensyn til alvorlige markedsforstyrrelser, der er direkte knyttet til forbrugernes manglende tillid som følge af risici for folke- eller dyresundheden. For at løse de praktiske problemer, der opstået som følge af de aktuelle forhold på svinekøds- og oksekødsmarkedet i Irland, bør der indføres en midlertidig ekstraordinær markedsstøtteforanstaltning svarende til dem, der er omhandlet i afdeling I.
(7)
Den ekstraordinære markedsstøtteforanstaltning bør bestå i en ordning for bortskaffelse af svin og kvæg, der kommer fra bedrifter, som har anvendt forurenet foder. Endvidere bør der indføres en ordning for bortskaffelse af svinekødsprodukter, der er blokeret på slagterier i Irland, eller som er under deres ansvar og kontrol, og med hensyn til hvilke det er usikkert, i hvilket omfang de stammer fra svin fra bedrifter, som har anvendt forurenet foder. Foranstaltningen bør forhindre, at produkter fra dyr, der kan være stærkt forurenede, kommer til at indgå i fødevare- og foderkæden.
(8)
Den ekstraordinære markedsstøtteforanstaltning bør delvis finansieres af EF. EF's bidrag til erstatningen bør udtrykkes som maksimale gennemsnitsbeløb pr. dyr eller ton svinekød for en begrænset mængde af de pågældende produkter, mens de irske myndigheder bør fastsætte erstatningens og dermed medfinansieringens størrelse baseret på dyrenes og produkternes markedsværdi, som der ydes erstatning for inden for bestemte grænser.
(9)
De irske myndigheder bør gennemføre al den kontrol og de overvågningsforanstaltninger, der kræves, for at den ekstraordinære foranstaltning i denne forordning kan blive anvendt korrekt, og bør underrette Kommissionen herom.
(10)
Da de irske myndigheder af dyrevelfærds-, folkesundheds- og markedsforsyningsårsager blev nødt til at påbegynde bortskaffelsen af dyrene og de pågældende produkter allerede den 13. december 2008, bør denne forordning anvendes fra samme dato.
(11)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
Anvendelsesområde
Der indføres en ekstraordinær markedsstøtteforanstaltning for Irland i form af en bortskaffelsesordning for:
a)
svin opdrættet på bedrifter, der anvendte forurenet foder fra. 1. september 2008 til 6. december 2008
b)
kvæg, der holdes på bedrifter, hvor prøver fra andet kvæg er testet positivt for højt indhold af dioxiner og polychlorerede biphenyler (PCB)
c)
fersk, kølet eller frosset svinekød, der stammer fra dyr, som blev slagtet senest den 6. december 2008 i Irland, og som er oplagret i Irland
i)
på slagteriet, eller
ii)
uden for slagteriet under slagteriets ansvar og kontrol, forudsat at det opfylder de irske myndigheders krav.
Artikel 2
Bortskaffelse af dyr og kød
1. Irland bemyndiges til at yde erstatning for bortskaffelse af de dyr og det kød, der er nævnt i artikel 1, for at dyrene kan blive slagtet og fuldstændigt destrueret tillige med biprodukterne herfra og kødet destrueret i overensstemmelse med de gældende veterinærforskrifter.
De levende dyr leveres til et slagteri med henblik på destruktion, og efter tælling og vejning transporteres alle kroppe til en destruktionsanstalt, hvor alt materiale destrueres.
Er dyrene uegnede til at blive transporteret til slagteriet, kan de aflives på bedriften.
Kødet destrueres efter at være blevet vejet og transporteret til en destruktionsanstalt, hvor alt materiale destrueres.
De irske myndigheder fører løbende tilsyn med hele forløbet ved hjælp af standardtjeklister, som indeholder veje- og tællelister.
2. Den erstatning, de irske myndigheder skal udbetale for bortskaffelse af de dyr, der er nævnt i artikel 1, litra a) og b), og de produkter, der er nævnt i samme artikels litra c), må ikke overstige den markedsværdi, de pågældende dyr og produkter havde, umiddelbart før de irske myndigheder som en sikkerhedsforanstaltning besluttede at trække alt svinekød og alle svinekødsprodukter tilbage fra markedet.
For at undgå overkompensation tager de irske myndigheder ved udbetalingen af erstatning hensyn til andre former for kompensation, som leverandørerne af dyrene eller slagterierne er berettiget til.
3. De irske myndigheder udbetaler erstatning for de produkter, der skal bortskaffes i henhold til denne forordning, når destruktionsanstalten har modtaget produkterne, og de er blevet kontrolleret i henhold til artikel 4, stk. 1, litra c). De erstatninger, de irske myndigheder udbetaler i henhold til denne forordning, kan medfinansieres af EF, når det på grundlag af al fornøden dokumentkontrol og fysisk kontrol er fastslået, at de pågældende produkter er fuldstændigt destrueret.
Artikel 5, stk. 1, tredje afsnit, litra a), i Kommissionens forordning (EF) nr. 883/2006 (3) finder tilsvarende anvendelse.
Kun udgifter, der anmeldes senest for juli 2009, er berettiget til EF-medfinansiering.
Artikel 3
Finansiering
1. For hvert fuldstændigt destrueret dyr eller kødprodukt medfinansierer EF 50 % af de udgifter, der er afholdt i henhold til artikel 2, stk. 1. Medfinansieringen må ikke overstige et maksimalt gennemsnitsbeløb på:
a)
54,77 EUR pr. svin for højst 130 000 svin
b)
468,62 EUR pr. kreatur for højst 7 000 kreaturer
c)
1 133,50 EUR pr. ton svinekød for højst 9 050 t svinekød.
2. De irske myndigheder fastsætter medfinansieringens størrelse pr. dyr og kødprodukt, som der ydes erstatning for, på grundlag af den markedsværdi, der er nævnt i artikel 2, stk. 2, og under overholdelse af de maksimale gennemsnitsbeløb, der er fastsat i nærværende artikels stk. 1.
3. Senest den 31. august 2009 giver Irland Kommissionen meddelelse om de samlede udgifter til erstatning for bortskaffelse i henhold til denne forordning med angivelse af antallet af svin og kreaturer, og hvilke kategorier det drejer sig om, og mængden af svinekød, og hvilke produkttyper det drejer sig om.
4. Fastslås det, at modtageren af det beløb, der udbetales i henhold til artikel 2, stk. 3, også har modtaget erstatning i henhold til en forsikringspolice eller erstatning fra tredjemand, inddriver Irland beløbet og krediterer Den Europæiske Garantifond for Landbruget 50 % af beløbet svarende til fradrag af udgiften. Overstiger det beløb, der er udbetalt i henhold til artikel 2, stk. 3, den modtagne erstatning, inddriver Irland et beløb svarende til erstatningen.
Artikel 4
Kontrol og kommunikation
1. Irland vedtager alle foranstaltninger, der er nødvendige, for at denne forordning anvendes korrekt, især:
a)
ved at sørge for, at ingen af de produkter, der ydes erstatning for i henhold til artikel 2, kommer til at indgå i fødevare- eller foderkæden, ved hjælp af tilsyn på stedet, eventuel tilsætning af denatureringsmidler og forsegling af transporter
b)
ved mindst en gang hver kalendermåned at foretage administrativ kontrol og regnskabskontrol på hver involveret destruktionsanstalt for at sikre sig, at alle kroppe og alt svinekød, der er leveret siden ordningens begyndelse eller siden sidste kontrol, er blevet destrueret
c)
ved for fersk, kølet eller frosset svinekød, der er oplagret andetsteds end på slagterier, jf. artikel 1, litra c), nr. ii), at føre lagerkontrol på stedet for at fastslå, hvor stor en mængde svinekød der stammer fra dyr, som er slagtet senest den 6. december 2008, og sikre, at dette svinekød er forsvarligt oplagret, let kan identificeres og holdes fysisk adskilt fra andre beholdninger, og at der ved afhentningen foretages den fornødne identifikations- og vejekontrol
d)
ved at sørge for, at der føres kontrol på stedet og udarbejdes detaljerede kontrolrapporter med angivelse af følgende:
i)
det samlede antal dyr, der transporteres fra bedriften, deres aldersklasse og klassificering og datoen og tidspunktet for transporten og ankomsten til slagteriet
ii)
de mængder kroppe, der transporteres forseglet fra slagteriet og modtages på destruktionsanstalten samt transporttilladelsens og plombens nummer
iii)
ved slagtning på bedriften, jf. artikel 2, stk. 1, tredje afsnit, det antal dyr, der er slagtet på bedriften, antallet af kroppe, der transporteres forseglet fra bedriften, og den mængde, der modtages på destruktionsanstalten, og transporttilladelsens og plombens nummer
iv)
for hvert svinekødsprodukt, datoen for slagtningen af det dyr, produktet stammer fra, og et vægtcertifikat for produktet og for fersk, kølet eller frosset svinekød, der er oplagret andetsteds end på slagterier, oplagringsstedet og de forholdsregler, der er truffet for at sikre, at produktet oplagres og afhentes under forsvarlige forhold
v)
de mængder svinekødsprodukter med angivelse af klassificering, der transporteres forseglet fra afhentningsstedet og modtages på destruktionsanstalten, samt transporttilladelsens og plombens nummer
vi)
de forhold, registre og dokumenter, der tjekkes som led i den kontrol, der kræves i henhold til litra b) i dette stykke, og mindst en daglig oversigt over de mængder kroppe og svinekød, destruktionsanstalten modtager, destruktionsdatoerne og de destruerede mængder.
2. Irland sender:
a)
hurtigst muligt efter forordningens ikrafttrædelse Kommissionen en beskrivelse af de kontrol- og indberetningsforanstaltninger, landet har indført i forbindelse med ordningen
b)
senest den 1. marts 2009 Kommissionen en detaljeret rapport om den kontrol, der er gennemført i henhold til stk. 1.
Artikel 5
Interventioner
De foranstaltninger, der træffes i henhold til denne forordning, betragtes som interventioner til regulering af landbrugsmarkederne, jf. artikel 3, stk. 1, litra b), i Rådets forordning (EF) nr. 1290/2005 (4).
Artikel 6
Ikrafttrædelse og anvendelse
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 13. december 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. januar 2009.

Labels: 17
0
3
6
18